Φρειδερίκος Κάρολος Φερδινάνδος του Μπέβερν

Ο Φρειδερίκος Κάρολος Φερδινάνδος (γερμ. Friedrich Karl Ferdinand von Braunschweig-Wolfenbüttel-Bevern, 5 Απριλίου 1729 - 27 Απριλίου 1809) από τον Οίκο των Γουέλφων ήταν πρίγκιπας του Μπέβερν, μέρους του δουκάτου του Μπράουνσβαϊγκ-Λύνεμπουργκ. Ήταν αρχιστράτηγος στη Δανία.

Βιογραφία
Γεννήθηκε στο Μπράουνσβαϊγκ και ήταν το ενδέκατο παιδί και ο έκτος (δεύτερος επιζήσας) γιος του Ερνέστου Φερδινάνδου του Μπέβερν και της Ελεονώρας Καρλόττας των Κέττλερ, κόρης του Φρειδερίκου Καζιμίρ Κέττλερ, Δούκα της Κουρλάνδης.

Το 1742 μπήκε στο στρατό της Ολλανδίας ως ταγματάρχης και πολέμησε στις μάχες του 1745 και 1746. Μετά άλλαξε στρατόπεδο και με την καθοδήγηση του δεύτερου εξαδέλφου του, Λουδοβίκου Ερνέστου, στον αυστριακό στρατό, διοίκησε ένα σύνταγμα στον Πόλεμο της Αυστριακής Διαδοχής. Το 1748 μετά την Ειρήνη του Άαχεν, επέστρεψε στον ολλανδικό στρατό, όπου προήχθη σε υποστράτηγο το 1754.

Μετά το ξέσπασμα του Επταετούς Πολέμου ταξίδεψε στη Δρέσδη το 1756, όπου ο Φρειδερίκος Β΄ της Πρωσίας του έδωσε τη διοίκηση ενός συντάγματος πεζικού, αλλά, όταν στασίασαν οι στρατιώτες, ο Βασιλιάς θεώρησε υπεύθυνο τον Φρειδερίκο. Αυτός άφησε τον πρωσικό στρατό το 1759 και πήγε στον βρετανικό, με τον οποίο πολέμησε στη μάχη του Μίντεν υπό τις διαταγές του δεύτερου εξαδέλφου του, Φερδινάνδου του Μπράουνσβαϊγκ-Βόλφενμπυττελ. Έπειτα πήγε το 1761 στο στρατό της Δανίας, όπου προήχθη σε αντιστράτηγο, το επόμενο έτος σε αρχηγό της Φρουράς των Σωματοφυλάκων και το 1764 σε επιθεωρητή στρατηγό. Το 1766 ορίστηκε κυβερνήτης του Ρέντσμπουργκ και το 1773 της Κοπεγχάγης.

Το 1764 απεβίωσε ο μεγαλύτερος αδελφός του, Αύγουστος Γουλιέλμος του Μπέβερν, και τον διαδέχθηκε ως πρίγκιπας του Μπέβερν και πρύτανης του Συμβουλίου του Αγίου Βλασίου στο Αββαείο του Αγίου Κυριάκου. Το 1782 ο Βασιλιάς της Δανίας τον έκανε αρχιστράτηγο και του επέτρεψε να διαμένει στο Κάστρο Γκλύξμπουργκ.

Το 1793 έφτιαξε ίδρυμα ανακούφισης απόρων στην πόλη του Μπέβερν. Όταν το 1806 ο στρατός του Ναπολέοντα κατέλαβε το Μπράουνσβαϊγκ, μετακινήθηκε στα εγγόνια του 2ου εξαδέλφου του, Καρόλου Α΄ του Βολφενμπύτελ. Απεβίωσε άτεκνος το 1809· ήταν ο τελευταίος του κλάδου των Γουέλφων-Λύνεμπουργκ-Μπέβερν και τον κληρονόμησε ο πλησιέστερος συγγενής του, γιος του Καρόλου, Φρειδερίκος Γουλιέλμος επικαλούμενος ο Μέλας.

Οικογένεια
Το 1782 νυμφεύτηκε την Άννα Καρολίνα, κόρη του Γουλιέλμου Ερρίκου του Νάσσαου-Σααρμπρύκεν, αλλά δεν απέκτησαν απογόνους.

Πηγές
C. Römer, Braunschweig-Bevern, Ein Fürstenhaus als europäische Dynastie 1667 – 1884, Brunswick, 1997, p. 61
Horst-Rüdiger Jarck and Günter Scheel (eds.), Braunschweigisches Biographisches Lexikon. 19. und 20. Jahrhundert, Hanover, 1996
Ferdinand Spehr (1877), "Friedrich Karl Ferdinand, Herzog von Braunschweig-Bevern", Allgemeine Deutsche Biographie (ADB) (in German), 7, Leipzig: Duncker & Humblot, pp. 507–508

Κατηγορία:Οίκος των Γουέλφων